የሥልጣን ሽግግሩ  አዲስ  የፖለቲካ   ምዕራፍ ለመጀመር መልካም  አጋጣሚ  ነው  – ጠቅላይ  ሚኒስትር ዶክተር አብይ አህመድ
በዛሬው ዕለት  የተደረገው ሰላማዊ  የሥልጣን ሽግግር በአገሪቱ አዲስ  የፖለቲካ ምዕራፍ  የምንጀምርበት  መልካም አጋጣሚ  በመሆኑ  ልንጠቀምበት ይገባል ሲሉ አዲሱ የኢፌዴሪ ጠቅላይ ሚንስትር  ዶክተር  አብይ አህመድ አስታውቀዋል  ።ጠቅላይ  ሚኒስትር  በመሆን የተሾሙት  ዶክተር አብይ ቃለ መሃላ  ከፈጸሙ በኋላ  ባደረጉት  ንግግር እንደገለጹት ፤ የዛሬው ዕለት  ሰማላዊ የሥልጣን  ሽግግር  የተደረገበትና ታሪካዊ  ቀን ነው  ።የሥልጣን ሽግግሩ አዲስ  ምዕራፍ በአገሪቱ የሚጀመርበት መልካም ዕድል በመሆኑ  በከፍተኛ ኃላፊነት ልንጠቀምበት ይገባል ብለዋል ጠቅላይ ሚኒስትር ዶክተር አብይ ።የተደረገው የሥልጣን ሽግግርም በአገሪተ  የታረጋጋና ሁሉን አቀፍ የህገ መንግሥታዊ መሠረት  የተጣለ መሆኑንና የህዝብን ፍላጎት መሠረት ያደረገ ሥርዓት በአገሪቱ እየተገነባ መሆኑን እንደሚያሳይ ጠቅላይ ሚኒስትሩ ገልጸዋል ። በአሁኑ ወቅት ከስህተታችን ተምረት አገራችንን የምንክስበት ነው ያሉት ዶክተር አብይ ፤መሪ ድርጅታችን ኢህአዴግ ልማታዊ ዴሞክራሲያዊ መሥመሩን አጥብቆ ባለፉት 27  ዓመታት በተለያዩ መንገዶች የሚገለጹ ስኬቶችን ማስመዝገቡን አመልክተዋል።የኢትዮጵያ ሕዝቦች በሁሉም ማዕዘን ለአገሪቱ ነጻነት መከበር ከባድ መስዋትነት መክፈላቸውንና ለአገር ቀጣይነት ከእኔ በፊት የአገር ህልውና ይቅደም በሚል መንፈስ ድማቅ  ታሪክ  መጻፋቸውን የማይካድ መሆኑን ጠቅላይ ሚኒስትሩ አስገንዝበዋል ።በአንድ አገር ውስጥ የሓሳብ ልዩነት መኖር እርግማን እንዳልሆነ ያብራሩት ጠቅላይ ሚኒስትር ዶክተር አብይ መደማመጥና በመርህ ላይ የተመሠረተ መግባባት መፍጠርና  የሐሳብ ፍጭት  ማካሄድ  መፍትሄና ትብብርን ለማምጣት እንደሚረዳ አስረድተዋል ።ከየትኛውም የፖለቲካዊ አመላካከት የአገር አንድነት እንደሚበልጥ ሁሉም መገንዘብ እንዳለበትና  የአገር አንድነት ግን ብዝሃነትና ህብረ ብሔራዊነት ያደመቀ  መሆን እንዳለበት  ዶክተር  አብይ ገልጸዋል ።በኢትዮጵያ ዴሞክራሲን ማስፈን የህልውና ጉዳይ በመሆኑ ሁሉንም የሚያሳተፍ የዴሞክራሲ ሥርዓትን የመገንባት ትግልን አጠናክረን  እንቀጥላልን ብለዋል ።በውጭ አገር የሚገኙና በአገር ውስጥ የሚገኙ  ኢትዮጵያውያን በአገራቸው ጉዳይ ላይ የራሳቸውን አስተዋጽኦ እንዲያደርጉና ያለፈ  ታሪክ ምዕራፍን በመዝጋት እንዲሁም  ይቅር በመባባል አገራዊ መግባባት የበኩላቸውን ሚና እንዲጫወቱ  ጥሪ አቅርበዋል ።       በመጨረሻም ለጠቅላይ ሚኒስትር ዶክተር አብይ አህመድ ለትልቅ የሥራ ኃላፊነት እንዲበቁ ላደረገውና እምነት ለጣለባቸው ኢህአዴግና የኢትዮጵያ ህዝብ ፣ የወላጅ እናታቸው  እንዲሁም ለጓደኞቻቸው ታላቅ ምስጋና አቅርበዋል ።    